8.

domnieva sa, že na to, aby sa naplno využíval potenciál zmlúv, je potrebné: a) ukončiť proces pristúpenia k Európskemu dohovoru o ľudských právach a bezodkladne zaviesť nástroje potrebné na úplné plnenie tejto povinnosti zakotvenej v zmluvách, keďže to bude ďalší mechanizmus na presadzovanie ľudských práv občanov EÚ, okrem iného aj na zabezpečenie, aby členské štáty uplatňovali rozsudky Európskeho súdu pre ľudské práva, najmä pokiaľ ide o tzv. pilotné rozsudky; pristúpiť, ako to požaduje Rada Európy, k Európskej sociálnej charte, ktorá bola podpísaná v Turíne 18. októbra 1961 a revidovaná v Štrasburgu 3. mája 1996; pokiaľ ide o členské štáty, mali by pristúpiť k dohovorom Rady Európy o ľudských právach a ratifikovať ich, uplatňovať už existujúce nástroje acquis communautaire a prehodnotiť výnimky, ktoré môžu mať negatívny vplyv na práva ich občanov; b) zabezpečiť, aby boli legislatívne návrhy a politiky v súlade s chartou a rešpektovali základné práva tým, že sa prijmú konkrétne kroky na zabezpečenie toho, aby sa overovali v súvislosti s chartou vo všetkých fázach prípravy právnych predpisov a aby sa vplyv legislatívy EÚ a jej vykonávania v členských štátoch na základné práva systematicky skúmal v hodnotiacich správach o vykonávaní tejto legislatívy, ako aj vo výročnej správe o kontrole uplatňovania práva EÚ; c) zabezpečiť, aby Komisia – i Rada v oblastiach, v ktorých iniciuje legislatívu – kde je to vhodné, využívali vonkajšie nezávislé expertízy Agentúry pre základné práva (FRA); d) zintenzívniť spoluprácu Komisie a členských štátov, a to aj s Európskym parlamentom a vnútroštátnymi parlamentmi, s cieľom zlepšiť uplatňovanie platných právnych predpisov EÚ v oblasti ľudských práv; e) zabezpečiť, aby sa posilnilo vypracovanie a transponovanie práva EÚ, ktoré sa týka základných práv a rozvíja ich, aby sa správne vykonávalo za prísneho hodnotenia a monitorovania a aby sa prípady porušenia postúpili na Súdny dvor Európskej únie, najmä v oblastiach patriacich do kompetencie EÚ, ako je boj proti diskriminácii, rovnosť, rodová problematika, problematika osôb so zdravotným postihnutím, ochrana údajov a problematika azylu a imigrácie; f) zabezpečiť presadzovanie dôkladného prístupu založeného na zásadách právneho štátu, v ktorom sa zohľadňuje to, ako sú základné práva chránené v praxi; g) uznať, že na riešenie týchto záležitosti je potrebná silná politická vôľa, najmä v čase hospodárskej a finančnej krízy; h) posilniť a zabezpečiť transparentnosť medziinštitucionálneho dialógu o základných právach alebo v prípade, keď ide o záujmy európskych občanov; i) zabezpečiť, aby Komisia naplno využívala existujúce mechanizmy, aby začala objektívne posudzovanie a vyšetrovanie a aby v náležite odôvodnených prípadoch iniciovala konanie vo veci porušenia práva, čím zabráni uplatňovaniu rozdielnych štandardov, a to vždy, keď členský štát poruší pri uplatňovaní právnych predpisov EÚ práva zakotvené v charte; j) plánovať ambiciózne, účinné a ďalekosiahle politiky a akčné programy pre oblasť základných práv a spoločných európskych hodnôt, najmä s cieľom zaistiť aktívne a systematické plnenie záväzkov Európskej únie, ktoré sa týkajú boja proti diskriminácii a presadzovania rovnosti, ako sa uvádza v článkoch 8 a 10 ZFEÚ a v článku 21 charty; k) systematickejšie a koordinovanejšie spolupracovať na všetkých úrovniach s Radou Európy a inými medzinárodnými inštitúciami, podľa ich odborného zamerania, s cieľom predísť akejkoľvek duplicite, l) zefektívniť rôznorodosť dostupných mechanizmov s cieľom zabrániť porušovaniu základných práv v EÚ, bojovať proti porušovaniu základných práv, zabrániť vyberaniu najvýhodnejšej súdnej príslušnosti (forum shopping) a posilniť úlohu regionálnych a miestnych orgánov, spoločne s organizáciami pre ľudské práva; m) pripraviť porovnávacie a súhrnné tabuľky podľa jednotlivých krajín, na základe ktorých by Komisia mala vydávať jednotlivým krajinám odporúčania pre politiku v oblasti základných práv, ako to už robí v oblasti hospodárskej politiky EÚ-27; Rada by tieto odporúčania a návrhy Komisie v oblasti zjavného porušovania základných práv mohla potvrdiť alebo pozmeniť do ďalšieho samitu Európskej rady; n) vytvoriť mechanizmus vzájomnej partnerskej kontroly s účasťou vnútroštátnych subjektov z oblasti ľudských práv, ktorý by bol podobný Výboru pre rozvojovú pomoc (DAC) v rámci OECD: každý členský štát by bol partnersky kontrolovaný každé tri či štyri roky, pričom hlavným cieľom by bolo pomôcť danej krajine pochopiť, kde môže svoju stratégiu a svoje štruktúry v oblasti základných práv zlepšiť; identifikovať a vymieňať si osvedčené postupy v politike a stratégii v oblasti ľudských práv v rámci EÚ; o) zaviesť „nový kodanský mechanizmus“ s cieľom zabezpečiť dodržiavanie, ochranu a presadzovanie základných práv a hodnôt Únie, ktoré sú uvedené v článku 2 Zmluvy o EÚ a v Charte základných práv;